khistorydata/jeongjo-sjw-relations huggingface dataset:
정조 11년 · 강
命副修撰韓用龜上疏還給
정조 11년 · 목
疏略曰臣兄用中名登臺章遭罹罔極將不得復見天地恫若在已在臣自處之義惟有斂跡名塗避遠駭機獲免胥溺之患至若臣之聯參所懹伊時臺疏未見進言未聞而只憑座目混錄臣名事歸忙錯臣方追訟之不暇而何敢徒恃寵靈晏然在公乎惟願亟削臣職敎曰此上疏還給使之追省記入直
정조 11년 · 강
正言金鎔上疏辭職仍陳勉賜批
정조 11년 · 목
疏略曰薇垣新命忽下於屛伏之中無狀賤品何以得此乞削臣職噫此月乃純陰之月也五日之內荐雷斯作其故何哉無乃朝著之上爻象泮渙言議乖激小無寅協之風徒售傾軋之習人事感於下而天道應於上耶伏願聖明默察焉批以當留意爾其勿辭察職
정조 11년 · 강
兩司聯箚陳勉賜批大司憲洪檢大司諫嚴思晚執義李思祚掌令朴行淳持平尹九宗
정조 11년 · 목
箚略曰雷殷之異五日之間警告丁寧我殿下求言之旨責勵之敎藹溢於十行之間臣等以仰大聖人警懼之至德噫應天之道所貴誠實弭災之方亶在和平惟聖上念哉臣等竊有所憂歎者殿下每當遇災之日輒勤求助之音前後章箚豈無一二事可採者尙未見因一言而矯一事亦豈不有欠於大聖人懋實心行實政之道乎伏願留意焉敎曰日前箚語太沒着落旣是言箚則承批與否非可論重推之後尙不來避以此以彼所失非細原批以當留意傳之當該兩司諸臣推考
정조 11년 · 강
大司憲洪檢執義李思祚掌令朴行淳等避嫌乞遞竝賜批
정조 11년 · 목
檢避嫌略曰臣於見職已是僨誤之地而日昨懸頉伏奉重推之敎惶隕之極宜卽引避而由臣昏謬致此稽後荐速問備溺職大矣何可晏然乎謮遞臣職○思祚等避嫌略曰三昨陳箚不過備數翼日朝儀亦引謬例方訟闕禮之罪及承重推之命事當卽日來避而因循至此問備又下臣等何敢晏然乎請遞臣等之職竝批以勿辭亦勿退待
정조 11년 · 강
左參贊鄭昌聖陳疏辭職賜例批
정조 11년 · 강
還差備堂尹蓍東
정조 11년 · 목
敎曰前判書尹蓍東備局堂上還差仍察有司之任
정조 11년 · 목
敎曰因案册校正事聞其眼病無以看字云修撰宋民載許遞其代政官牌招開政以在京無故人差出待下批牌招擧行
정조 11년 · 강
以金魯成爲永宗僉使
정조 11년 · 목
敎曰永宗僉使口傳差出
정조 11년 · 강
有政吏曹判書李▣參判金文淳參議李集斗兵曹判書鄭昌順
정조 11년 · 목
以李羽晉爲校理洪義浩爲修撰蔡弘履爲左尹李漢泰爲副總管
정조 11년 · 강
命漂人申飭護送龍岡縣令李晴重推
정조 11년 · 목
平安監司李命植以龍岡縣漕鴨島漂到彼人問情馳啓敎以昨因狀啓已有從願以水路還送之命而今又欲以旱路還歸云亦依昨日本司行會一從所願卽速還送沿路邑各別申飭護送俾勿遲滯事更自本司星火行會問情自有體段則如是疏漏不成樣前所未見該譯學令道伯待用刑決棍懲勵地方官之做錯固非一段爲先從重推考
정조 11년 · 목
予曰進上蔘已捧之乎豊之曰原春道蔘已捧之矣予曰然則無點退之事乎豊之曰其中二斤餘退之矣予曰嶺南蔘則如何云耶豊之曰勝於前年所封云矣予曰此亦已捧之乎豊之曰當於明日捧之矣予曰完伯換錢事雖云立石所用屢登囚供辱及其先且身爲監司而有換錢之事至於現發豈有如此事面乎豊之曰臣亦不知所對矣予曰日昨筵中雖有完伯姑勿出代之敎而旣無文蹟頒布則銓曹擧行只宜循例出代而昨日政初不擧論何也豊之曰銓曹擧行可謂失例矣臣今入侍請請罪予曰卿則猶有嫌不必請罪矣豊之曰中宮殿感候若何予曰凡百稍勝於昨夜咳嗽不止云矣聞人家多有患感後順娩之事方以此爲望矣
정조 11년 · 강
召見尙衣提調徐有隣于重熙堂
정조 11년 · 목
予曰禁紋節目已爲開刊乎有隣曰印出一本來待政院矣予曰本曹劃得錢三萬兩米二萬五千石可得支用耶有隣曰庶可計用矣
정조 11년 · 강
司諫洪樂淵上疏請寢金遇國譴削之命賜批
정조 11년 · 목
疏略曰伏見備忘下者有前正言金遇國譴削之命矣原本雖未詳下語之如何而言出忠憤事關義理則何如是摧折自阻來諫之路耶伏乞鑑諒亟寢成命批以本職爲先遞差
정조 11년 · 강
獻納李殷模上疏請朴在源贈爵洪彥燮奬用仍辭職賜批
정조 11년 · 목
疏略曰故儒臣朴在源忠愛之誠激仰之節向來一儒臣疏陳之外更無一人言者終無表奬之典徒菀朝野之論臣謂贈以爵秩風勵一世則其於扶名敎之道必有大益也且如前郡守洪彥燮以蔭路潦倒之人誓不與賊俱生卽日投紱而歸若其去就之至徹朝廷卽其勢然耳非其本情也殿下過加訶責而摧折之豈非脭世之關失耶伏願聖明特加奬用俾忘君負國之徒知所愧懼焉仍伏念臣痰症猝劇蠢動無路乞削臣職批以上款陳談不必更提故校理朴在源事伊時未能嘉奬至於摧折予實自覺其非褒奬之擧不待爾言已有商量者前郡守洪彥燮事如是處分烏可已乎爾其勿辭察職
정조 11년 · 강
命漂人護送咨文撰出轉致北京
정조 11년 · 목
備邊司啓言漂人護送咨文撰出下送灣府請轉致北京允之
정조 11년 · 강
命平康縣被燒人身米布蕩減
정조 11년 · 목
原春監司金載瓉以平康縣被燒民人等還上身布竝停退馳啓敎以斗邑殘況自辦充備至於此多極爲嘉尙豈比於尋常賙救該縣監陞敍居民所奠接者猶未完築云令道伯嚴飭邑宰待開春期於畢築形止報來後狀聞當別遣繡衣審察邑宰勤慢此意一體嚴飭被燒人身米布初則只令停退伊後更考備局所在成册雖令蕩減不甚夥然貧殘民戶特爲蕩減稍實戶半減事更爲措辭行會以示朝家慰恤之意
정조 11년 · 강
命平安兵使狀辭不審委折論理狀聞
정조 11년 · 목
因平安兵使龍岡漕鴨島漂人問情狀啓敎以近來兵使狀辭太沒料量前此鐵山漂人已極矇然至於今番又如此尋常擧行如是不察宜乎治聲之多駭聽方欲觀勢更遣繡衣考其事爲而烏在其當初差遣之意也狀辭不審委折逐狀論理據實狀聞事回諭
정조 11년 · 강
命全羅監司沈頤之仍任
정조 11년 · 목
敎曰無論事實之如何名登囚供雖已處分此時道伯不可數遞全羅前監司沈頤之敍用姑令仍任更責來效
정조 11년 · 강
命前司諫洪樂淵施刊削之典
정조 11년 · 목
敎曰草草數語非匡救卽營護此非朋比之習乎此等之人不可以言官待之貽世道無窮之害初欲掌推以詰紛竸之由而非其時也姑止之前司諫洪樂淵亟施刊削之典雖於收敍之後內外官職更勿擧論事嚴飭銓曹以示朝家明好惡之意
정조 11년 · 목
豊之曰羅蔘捧納後惠慶宮湯劑以此蔘製進乎予曰別貿蔘所餘幾何豊之曰似爲六七兩矣予曰以羅蔘製入湯製而別貿所餘則對入也豊之曰中宮殿湯劑亦以羅蔘製進乎予曰別貿蔘品亦未必不如羅蔘此則以別貿蔘入用也
정조 11년 · 강
召見戶曹郞廳尹光心于重熙堂
정조 11년 · 목
予曰爾是版籍司色乎光心曰臣非該色矣予曰版籍所載田賦總數始自何年而今因宮房免稅自戶曹捧給事聞之則內司實總與版籍司互有異同事甚可訝汝雖詳閱元帳付實總分錄宮房折受幾許其外免稅幾許一一修正後來待于政院可也承旨洪仁浩曰密匝昨已啓請而尙無發落故北伯密符留宿闕外矣敎曰今因言端聞之密符經宿萬萬駭然當該承旨從重推考予曰抄啓文臣課試題出給閣吏郞爲頒布事分付
정조 11년 · 강
領議政金致仁陳箚自引仍乞退賜批
정조 11년 · 목
箚略曰頃於賓對詣閤之際瞥見臺疏謄本退更點檢皆由臣故周歲匪據無絲毫裨報乃返緣臣而致朝著之不靖此臣之罪亟許斥退批以朝著之不靖卿雖引以爲已咎置卿揆地者予也然則由予不由卿卿何云云安心勿辭視事仍命此批答遣史官傳諭
정조 11년 · 강
命禁紋節目各處印給使行曆行齎去事定式
정조 11년 · 목
敎曰禁紋節目內閣政院玉堂備局藝文館已印置云而四處史庫外奎章閣譯院各營門八道兩都灣府亦爲印給禁條原節目旣命尾附此後使行曆行一本印給齎去事定式施行到灣時節目不爲帶去灣尹直以齎咨官書狀官論罪之意狀聞事一體定式使行節目雖自該曹年年啓下而未免作休紙今此定式出於行之悠久之意原事目曾有揭板之命此傳敎添錄事令廟堂行會
정조 11년 · 강
命戶曹句管宮稅未給之弊嚴立科條
정조 11년 · 목
敎曰爲小民除瘼恤隱卽繼志述事之一端初元頒令先正宮房侵虐民間之弊所謂元結與折受凡以免稅爲名之屬於度支者皆自度支捧給仍令永革直納之規或者以爲直納之苦弊宮與營無異云而此有不然營納之尙不釐正蓋軍與民均有所重有難爲民而妨軍也至於宮莊姑不盡數革罷固幸耳先除宮納之弊烏可已乎如是之後實效及於小民然後方可謂之有辭而今也反是此非有司之罪乎丙申初宮房折受之出稅還屬度支者結數殆近三萬則伊後度支未聞有食效之稅反不如未出稅之時此已極可駭雖以未出稅處言之到今自戶曹句管出給之後宮稅亦公稅則近聞多有積年未給處云此豈民邑之不納而然然則度支之臣用公賦乎下屬作奸乎事之無謂孰甚於是執此究之曹屬之操縱必無減於往時宮屬所爲小民之弊固自如寧不痛惡如此易知易發之事不畏朝令若此他尙何說令廟堂嚴査委折此後有此等之弊嚴立科條使初元法令期於行之無弊曾以刷官革罷之後猶慮邑屬之作俑屢下飭敎至有閔世慶處分矣宮納革罷無異於刷官革罷仍令廟堂先以査出委折草記合行科條亦令論理以聞
정조 11년 · 목
敎曰明日由月覲門展拜景慕宮該房知悉又敎曰明日展拜時布帳置之禁軍槍劍軍亦爲置之當次營門將臣除旗鼓只率入直前排及集春營入直軍三十名排立事分付
정조 11년 · 목
予曰徐有隣李秉模卽詣備局以爲査稟事分付予曰各宮房奴婢貢自己亥年至今九年多有不納處此必中間作奸今若責納恐或於民有再懲之弊此等事各別詳査事招致備郞分付
정조 11년 · 강
命備堂尹蓍東牌招
정조 11년 · 목
敎曰備局有査稟事旣命有司堂上來會擧行向來人言筵敎昭晣備至況有司之任無異往役處義非可論備局有司堂上尹蓍東牌招申飭察任
정조 11년 · 강
命判府事趙璥祿俸令倉官更爲輸送
정조 11년 · 목
戶曹以祿俸又不領受啓敎以令倉官更爲輸送
정조 11년 · 강
命弘化門入直軍代把言送政院轉稟
정조 11년 · 목
因兵曹弘化門入直軍有病以集賢門入直代把啓稟敎以不必草記此後言送政院以爲轉稟之地
정조 11년 · 강
命韓尙禧等帖加
정조 11년 · 목
京畿監司徐有防以黔巖店築洞人韓尙禧等論賞令該曹稟處啓敎以兩人之捐財效勞極爲可尙令該曹帖加成給
정조 11년 · 강
罷備堂尹蓍東職
정조 11년 · 목
因三牌不進敎以廉防雖重獨不念踢蹶之義乎被人汚衊曲費昭晣則於敵以下尙且知感況爲之洗拂之恩言乎不用則無此遭罹如是督飭出於不欲更枳之意三召有命經還城外不得祗受云事體所在不可無飭備局有司堂上尹蓍東罷職
정조 11년 · 강
命宮稅上納嚴立科條襲謬之弊一竝革罷奴貢不納嚴査救弊
정조 11년 · 목
備邊司啓言宮稅未給委折査問戶曹則以爲宮稅移屬本曹之後督納與田稅無異而各邑擧行稽緩丙午條宮稅中舒川忠州順天愆期不納故再次關飭尙無回報今以報辭觀之則各宮丙午條未納至於四邑之多此豈民間未收之致專由吏奸昨年以後當該判堂該道監司竝重推各該邑守令拿問定罪免稅條出自元稅同時上納則其所論勘別無異同此後免稅條愆期守令拿處上納戶曹而自戶曹不給有所現發則當該堂上論責郞廳拿問該吏重繩之意竝嚴立科條請定式允之敎以令行科條依此施行至於愆期不納決非該邑之不勤以惟正之稅屬之度支無異惠廳之捧給貢物則設或不納該曹若能催促豈有是也且於前次査問厥數夥然今此草記之如是零星亦由於其間彌縫之致此亦非曹屬之作俑乎所當嚴刑定配以懲日後而非其時也今姑參酌守令論罪一款勿論當該判堂令政院捧現告爲先從重推考此後令該曹定朔限過限則依此科條言送政院捧傳旨萬一匿置該判堂施以譴罷之典大抵屬之戶曹與原稅通同句管意在袪一分民弊則以今所爲觀之名雖句管昔之宮納時侵徵剝割之習曹屬之冒犯將自如爲小民之意果安在哉況丙申節目撰出時沾漑條之特命勿給宮房給曹屬朝家之恩澤已至矣然猶容奸寧不痛駭當初欲罷分屬之邑名原稅中自戶惠廳割給如均廳給代之例而迄未之果焉者若有臭載之患則有妨於經費故耳更自廟堂嚴飭諸道設有襲謬之弊丙申事目外一竝革罷期有釐正之實效刷官革罷亦由於是而今因此事査問革罷事目成出之後刷官雖不下去奸弊自如甚至畿邑則內需司所屬下去收斂諸道則該曹又不檢飭己亥以後今至九年奴貢或半納或全不納今因査事將有更徵之弊云國有一分紀綱寧有是也有司堂上進詣備局司屬曹屬等捉來嚴査竝與救弊之方論理草記若或不勤堂上亦難免其責以此嚴飭有司堂上處限今日午前査出而如是遲滯內司次知中官令內府刊名內司諸掌吏令攸司嚴囚照律懲罪事分付又啓言內司及戶曹所屬捉來査問則曹屬所告內內司及五宮奴婢貢捧未捧問于內司磨勘而貢錢則自各該邑成陳省直納于內司云司屬則內司成丹先爲書納而丙午未納爲長連等三十邑沃溝等三邑則己亥以後全然不納內司如此五宮未收可知至若己亥以後全不納之三邑事未前聞尤極痛駭若非邑吏之作奸必是邸吏幻弄各該邑邸吏今方捉致嚴査五宮成丹待來到擧行敎以査奏命下始於夜深後只以內司一處先爲書入云者稽忽甚矣卿等爲先推考外此各處一一詳査與已査者刊錄別單以啓而論罪與救弊依前下敎以草記爲之該曹旣云有解由之法則一司未納至於三十邑各處未收又至於八九年則何以成出其委折何不論啓而內奴如此寺又女可知大抵許多年消融之餘彌縫無路其弊將有再徵之擧是罷刷官反不若不罷向來北民願復刷官之說誠非過語朝家每見各道宣頭案至年老未頉下之類猶未嘗不蹙眉況今聞有再徵之慮以朝家爲小民辛勤釐正之本意卿等謂將安於心乎否乎卿等旣不能摘發於令前令下之後所査如是草草惜乎卿等何太不諒爲小民之苦心卿等致位崇顯不能對揚尙如此守宰何論此事未究竟之前卿等決不當退去小加着念各別査櫛期於懲一勵百而朝令尙不行於一刷官事則寧有如許朝廷乎必是司屬與曹屬符同作奸暗地逞毒於無勢小民之致此輩必須査出置法然後國綱可整卿等亦竝知悉擧行
정조 11년 · 강
命丹陽郡守趙時淳緘推逃躱漢跟捕痛繩
정조 11년 · 목
忠淸監司洪檍以丹陽郡守趙時淳濫杖査啓馳啓敎以觀此査啓諸條不翅脫空而刑與棍事雖非非其罪濫用典則頒令何等至嚴豈敢不報使擅爲已登聞之後不可仍置而所謂由吏之罪在私罔赦在公難貰兼有逃躱之擧則只治獄吏更不推捉勘律該倅事失之庸鈍及聞於繡衣之耳安知非厥漢之造訕然則大關風化以犯典則較關風化自有輕重之殊該倅自本曹發緘推考逃躱是在由吏稱名漢期於跟捕令道臣除尋常痛繩以懲民習以重風化
정조 11년 · 강
命僉使田光羽卽其地定配衙容等分配
정조 11년 · 목
刑曹啓言該僉使田光羽令義禁府處之該道臣直以勘處殊涉未安請重推敎以完伯事誠可悶矣當勘未勘有罪不罪揆以常理宜有含畏之心而伎倆依舊矯變無期今此査事雖屬疏節可見不操心之一端田光羽爲先卽其地定配禁錮三三年一以懲爲官長貪墨之風一以戢爲道伯容護之習所謂衙客等分配他道上言人罪狀關係凌分亦爲勘配
정조 11년 · 목
具翼善冠袞龍袍乘輿出賓陽門由月覲門入日瞻門門詣齋殿門外降輿入齋殿小頃就板位行禮詣廟內奉審訖還詣齋殿乘輿由月覲門入賓陽門還內
정조 11년 · 목
予曰備局堂上今方査實草記云耶衍德曰下屬處未盡査得故姑未爲之云矣予曰緣何遲滯委折詳聞以來
정조 11년 · 강
命內司及五宮奴婢貢違越之弊嚴飭首犯人等草記嚴治
정조 11년 · 목
備邊司啓言內司及五宮奴婢貢未收成冊一一取考則己亥以後各年未納爲八十四邑各該邑邸人竝捉來與司屬頭面則以已俸爲未捧者爲十九邑自本邑專不納爲四十八邑或納或不納爲七邑本邑則上送而邸人不納爲十邑邑名年條別單以入而自刷官革罷之後民弊庶幾盡袪而司屬則尺文以已捧爲未捧邸人則中間掩置該邑則違越定限一任吏奸此若不嚴立規模則後弊尤不可勝言況內司當該所屬情狀無嚴竝與邸人移付法司準數徵出後照律痛繩全不納及未收各邑發關査問再徵之弊一體嚴飭至於未收邑守令之成出解由委折亦爲究覈於計士等處則其所成出皆因內司之無頉文蹟之故使之現納則或有或無固是司屬之罪無者明有幻弄之跡閪失云云不足取信移法司勘罪而今此弊源有四司屬之潛自捧食成給手標也邸吏之從中偸竊掩置邑報也該邑無難延拖也解由之不考成出也若論矯捄之要無出於督尺考還一事欲嚴考還宜先定限戶曹及各寺奴婢貢上納之限今聞內司則昨年條例於今年歲末定限收殺云此則依前規施行令各該道臣趁歲末晝數考還而詳考其陳省及尺文日字枚報本司上納愆期罪該邑守令尺文遲滯罪內司官吏自本司草記論勘而萬一有再徵錢貽弊之事則當該守令摘發狀聞繩以重律道臣不察從他現露則道臣亦爲論責邸吏弄奸付之道臣査實重究至於解由成出一款勿循內司三口以上拘礙之規一依他奴婢例一口以上亦爲拘礙又毋敢以私通往復施行必因內司踏印報狀爲準長淵之導掌名色旣發査問畿邑之司屬下去在所嚴防卽爲革罷之意分付內司及兩道以此諸條成出節目申明知委請永久導行允之敎以罷刷官一付本道之後道伯安敢辭其責乎混出解由亦度支之責也首犯之道伯判堂査出捧現告自本司草記論罪曹屬司屬邸人等依草記嚴治姑待用刑擧行至於長淵之導掌名色畿邑之司屬下去聞極痛惡刷官雖罷刷差更出若知一分紀綱焉敢乃爾幺麼司屬何足云云首犯之內需司次知中使問名該道終站邑定配事分付該府大抵乙亥減貢節目甲午罷婢貢節目丙申罷刷官節目俱甚詳備而法久則弊生種種有此奸竇之漸滋使我先大王盛德聖化將未免閼而不行是豈不狀處然乎乙亥節目成出也領相亦以堂上參聞始末似必期有之矣宮房豪橫之積弊在其時無以一朝盡袪減貢不得不給其代給代不得不割經用貢布雖減口數自如生弊之源由於此救弊之端亦在於此此非文字所可詳及者卿等就各年節日逐一看詳議于領相別成簡而易行之制登對稟處又因備局捧未捧別單敎以旣以翼年臘月爲限則丙午條自在限內別單改修正以入乙亥節目中捧貢數文每年歲末都單子改啓下事載錄而近無此規致有此弊自本司問于該司使之指名現出該中官施以制書有違之律
정조 11년 · 강
義禁府以法聖前僉使田光羽法聖鎭定配押送啓
정조 11년 · 목
予曰案册校正玉堂如已盡校明日則皆令出送而其中鄭萬始詣內閣與閣臣同爲校正御製文事分付予曰江陵失火民人別恤典依杆城例一體擧行事分付
정조 11년 · 강
有政吏曹判書李▣進
정조 11년 · 목
以宋銓爲司諫李圭白爲公州判官
정조 11년 · 강
備局以關北災實分等狀啓覆啓
정조 11년 · 목
備邊司啓言卽見咸鏡監司李崇祜災實分等狀啓則以爲端川等八邑置之稍實咸興等十六邑置之之次後錄條件請令廟堂稟旨分付矣其一明川以南進俸吏今年姑爲停止事也其一推奴徵債限明秋防塞事也請竝一體許施允之
정조 11년 · 목
戶曹以祿捧不爲領受啓敎以令倉官更爲輸送
정조 11년 · 강
給扞城郡燒戶恤典
정조 11년 · 목
原春監司金載瓉以杆城郡民家失火馳啓敎以比江陵差少何必較量江扞失火民戶各別賙恤斯速結構奠接其中殘獨戶元恤典外別給米斗身布停退舊還勿徵事分付
정조 11년 · 강
拿處前假注書李德鉉
정조 11년 · 목
政院啓言堂后日記前假注書李德鉉所修非但過限且多錯誤故使之改修正以納而事體駭然依定式禁推傳旨捧入敎以前後申飭果何如此非但過限而已若有一分小心焉敢若此拿問處之
정조 11년 · 강
命忠淸監司洪秉纉等竝施越俸
정조 11년 · 목
備邊司啓言今番內司及五宮奴婢貢捧未捧査實別單考出年條則忠淸道溫陽郡己亥以後未納當該道臣洪秉纘全羅道沃溝縣己亥以後未納當該道臣徐有隣原春道金城縣己亥以後未納當該道臣金尙集京畿金浦郡庚子以後未納當該道臣李亨逵咸鏡道文川郡辛丑以後未納當該道臣徐有寧革罷刷官一件本道之後俱有不善檢飭首先犯科之失竝罷職各邑當該守令今方關問待其報來謮勘處允之敎以只以首犯人捧現告之命旣未免苟艱多是劇任乍罷旋敍亦近無實竝施越俸之典
정조 11년 · 강
命中官韓聖揆放送書員崔仁大照勘
정조 11년 · 목
義禁府啓言當該中官韓聖揆指名以來矣杖一百收贖告身盡行追奪請放送允之○刑曹啓言內需司該掌書員崔仁大依律照勘請杖一百收贖允之
정조 11년 · 강
御誠正閣行抄啓文臣親試仍召見承旨及有司堂上試官兪彥鎬金鍾秀鄭民始李秉模徐鼎修鄭東浚尹行任承旨沈豊之有司堂上徐有隣尹蓍東
정조 11년 · 목
彥鎬等率抄啓文臣行禮訖以唐都人進煥箑爲表題彥鎬曰先識題解然後可以考試矣予曰卿則每請識題解矣唐俗十月例進煥箑似今毛扇矣卿等姑退待捧劵入來予命秉模曰禁紋緞條中列書名色而改只紬漏錄安知不此外復有漏錄名色乎條列置之似好矣至於章服翟衣袞衣戎服皆有定制以此知悉雲紋大楪紋外如有犯科必用當律之意刊行可也先朝丁卯禁條紋緞書揭壁上而仁元王后每以爲難至于丁丑年用紋緞先大王壽衣亦用宛子等紋只遵實錄所載傳敎嚴飭似好矣卿其出去與諸堂相議後更書一通以入也予曰都承旨入侍沈豊之進伏予曰御史別單諸大臣今皆講究與否招致備郞問于大臣以來事分付彥鎬等考試訖予曰卿大拜後初見前北伯乎彥鎬曰頃於問安時霎見矣予命鍾秀曰守禦廳保木皆以錢代納在今何如鍾秀曰軍兵料布莫可以錢代給矣予曰俄悉下敎於二直提學卿等聞之乎有隣等曰伏聞矣予曰竝依俄者下敎爲之可也丙寅傳敎禁令何如而近來閭巷間宴集或有服禁條中紋緞云事甚駭痛今不必列書禁紋名色只以各紋嚴飭也有隣曰謹當依此爲之予曰萊府事何以則爲好耶有隣曰書啓一通書送曾經萊伯人欲爲收議矣予曰從速收議大臣登筵後決處也有隣曰公作未事尤爲緊急矣予曰御史所奏中守令互對云云之說從後更往之語果何如大臣登筵似有請推之擧有隣曰然矣予曰爲遣御史潛探逋欠之多寡御史則露蹤査實知以已捧而來且七千石公作米約以十月晦日畢納而若不如期更爲下去限死刑推全家徙邊之意相約以來云殆同戲劇徙邊卽是廢律御史體重豈有任意下往之事七千石亦何能不用一杖而盡捧乎如彼奸吏猾胥不刑而畏無事畢納云者尤不成說矣有隣曰然矣予曰予意亦豈欲傷人而訓別之中間作奸以致百弊擬用一律矣繡啓論列返以矜憐爲言此亦相反今番御史之行倭人亦知之若無別般處分易致見侮凡於回啓各別嚴飭更問罪狀倭譯一人不可不用法矣本以惟正之供割給下納則比之還逋事體尤重豈敢如是多逋乎秉模曰下納之逋亶由於手標之生弊今又防禁似好矣予曰凡於變通類皆如此三防谷事亦爲難處而似不可防廢矣蓍東曰雖合通行而凡其使行不得往來矣予曰以狹而然耶蓍東曰然矣予命有隣曰卿往見領相以此筵敎詳細傳諭預爲講究以待召命而以爲稟處之地也
정조 11년 · 강
命守禦廳納廣州結錢還送均廳以給代米出給
정조 11년 · 목
內閣提學金鍾秀啓言守禦廳一年料米一千五六百石今若以錢代給則名實不副不但軍情之缺望而已以錢換米之道今方與惠堂相議以爲從長變通之地而本廳納廣州結錢還送均廳給代米如前受出則於軍兵放料雖數朔所用亦非少幸故敢達敎以此等時相資罔好今年則依所奏特爲出給事出擧條令該廳知悉雖爲畿民之弊特命代錢本廳軍校之弊亦不可不念故也
정조 11년 · 강
命通符往來無敢傳告兵曹
정조 11년 · 목
敎曰通符去來何等嚴秘而闕內出入之際每每關由兵曹甚至以門去來告目馳報於在家判堂云此事曾欲嚴禁而未果事之驚駭莫此爲甚宮禁傳命往來本非外臣之所敢探知者則必爲伺候者將欲何爲始初之人雖不必追提此後則通符齎奉往來之人該守門將卒無敢傳告於該曹亦無敢轉報於在家堂上如是嚴飭之後若或犯科當該堂郞各別重繩以此付壁知悉
정조 11년 · 강
有政吏曹判書李▣
정조 11년 · 목
敎曰宣川府使之代今日政在京無故人差出○以金益彬爲宣川府使
정조 11년 · 강
召見大臣以下于誠正閣領議政金致仁左議政李在恊右議政兪彥鎬守禦使金鍾秀有司堂上徐有隣尹蓍東李秉模吏曹判書李▣兵曹判書鄭昌順承旨沈豊之
정조 11년 · 목
予命鍾秀曰御史書啓別單卿見之乎徙邊還往等說亦涉如何矣鍾秀曰雖緣生疏極甚怪訝矣予曰此是御史未曾經事之致矣鍾秀曰然矣致仁曰東萊御史別單有稟處之命矣遠地事情旣難遙度熟講故令收議於曾經萊伯洪文泳閔台爀矣予曰洪文泳則稍久居任而閔台爀則經遞而歸難保其纖悉裏面而第其所論云何入之可也予覽訖還下曰此收議姑置之卿須逐條覆奏也予曰今番御史之差遣蓋爲萊府弊瘼入耳者頗多非但米木出納之際逋負無節且於彼我交接之間防禁漸疏甚至向者殺越之變一則防備之疏虞一則怨憾之積發云要使御史採探歸奏及見條列別單只擧譯胥輩已陳之談而已別無詳覈密探之事固知其出於生疏而其在事體不可無飭卿等之請罪固當也雖以別單及筵奏言之旣發之積逋初不誰何徙邊之廢律無難措陳已極駭然至於過限未捧則更爲下往云云全不成說豈有名以奉命任自去來之理耶守令論列中不識避嫌猶是細故筵奏又以爲不能互對有損事面云云予於此還不覺一哂矣致仁曰揆以奉使之體罷職亦是薄勘矣在協曰御史之論列治績無異道臣之殿最如是之際安保其是非之必的乎此後則愼簡差送深有望矣予曰卿言甚是當留念矣萊伯治聲觀於書啓亦可知已若謂咸猛殫壓則似或不足而大體不貪婪則決矣致仁曰萊伯爲人甚精矣予曰大臣覆奏擧條啓下後自備局嚴飭萊府若不能趁限徵逋則任譯用律斷不饒貸之意跋尾行關而外此諸條亦各關飭營邑俾有詢瘼祛弊之實可也御史往來之狀館倭已知得云今若無別般矯救之政則非但事無着落抑亦貽羞隣境此則廟堂之責也有隣曰當條列嚴飭矣予曰勿論京外財用之匱之莫如近來地部用度不足之數或至二十萬銅五萬石米云非無節嗇之念而似有尾閭之洩矣雖以燭子一事言之若能一遵定例豈有踰濫之弊乎予曰北伯之代甚難人矣致仁曰曾經監司實爲可合矣予曰李崇祜云耶致仁曰然矣予曰惠廳事可悶矣可合首堂者卿其思之手致仁曰前戶判任謗而節財聞譽頗著矣予曰惠堂則與例兼都提調無相避乎致仁曰不得詳其例矣予曰前戶判固好而左相方帶都提矣惠郞則與都提調無相避乎在協曰似無之矣予曰北伯雖遞歸以何景況能如前供仕乎致仁曰人之遭慘境豈獨北伯乎久當自忘矣予曰吏兵判出去開政而瓜滿守令今日差出也予曰禁紋緞節目卿等見之乎致仁曰節目則未及覩矣予曰今下節目草本卿等見之可也此是仰遵先朝受敎兼欲少救近來侈風之意也致仁等曰伏覽節目儘覺詳備而袞衣翟衣命服戎服紋名所當列書以示不禁則此外緞紗綾羅自在當禁中不必煩書某緞某紗矣予曰予意亦如卿等所見依大臣言釐改草本以入也予命豊之曰海西鹽供頗近不精卿旣在藥院何不申飭耶且於院中事近不照領卿之致此位皆自院中而得之則今豈可泛忽耶卿以稍能檢束爲稱矣今忽柔輭不能見畏何乃竝與一箇長處而忘之乎至於今番進排黃燭事方欲另行査究而司謁別監輩有何可畏憚亦何足顧藉凡有罪過一味合眼以過云已有一二入聞之事又復如此則卿與右副當之矣
정조 11년 · 강
領議政金致仁以御史金履成書啓覆啓
정조 11년 · 목
致仁啓言暗行御史金履成別單有稟處之命矣其一東萊釜倉該色逋欠七千三百八十三石以十月晦日定限準捧之意捧侤音也其一運監輩逋欠若不區處虛錄漸多事也其一該色及運監輩逋欠使該府使徵捧斯速入給事也其一訓別輩一年無理洽滿五千金蔘貨被執不滿三十斤利剩頓縮雜費依舊生涯之倒懸下納之逋欠專由於此事也其一下納米元劃追劃都不過萬石內外追劃之數竝付元劃一時劃給一時船運不然則追劃之數優數預定於某邑以待營關之指揮事也其一倭館入給柴炭價元劃木七十二同三十疋只是館守倭及入送使與代官通使書僧禁徒而其他許多差倭等初無別般區劃皆從元劃中上下故石數無以分排以至分石之患而到今申飭之下旣以準石上下則其外許多倭人萬無支給之道譯舌輩逋欠釜鎭弊瘼不可勝言射軍木三十五同加劃釜鎭似合事宜也其一水營及各鎭能櫓軍一千二百七十四名在於本府七百九十六名散在各邑實非待變之本意至於城內居民乃是府使親兵而今乃屬之他鎭別般區劃事也其一水營船倉水道變遷事也其一梁山堰破本邑民無完築之望黃山驛前一坪水沈成瀦不築則該驛莫可支保事也其一兩南各邑水沈浦落令道臣摘奸以聞事也其一黃山察訪參上窠還降參下自如驛加劃之數移給黃山事也其一善山金鰲山城依前界禁養事也其一二三四條公作米木之入給倭館殆近二百年初未聞欠逋二字忽自數年之內有此云云莫非奸竇漸開睯不畏法之致也米條七千餘石御史皆以十月晦日爲限云負逋諸人嚴加督捧期於收毇或有一石未納之事該府使指名狀聞直請一律木條逋欠竝於今日內準捧愆期者同請一律事分付大抵弊端之至此亦由於捧下入給之際一委之訓別監色無所照管一一檢飭之意分付公作米木之逋欠初不捉囚加刑但飭主倅者大失奉使之體至若徙邊除律之至登別單相避守令之循例論列俱未免大端做錯當該御史請罷職從之敎以本事今旣登聞其在重邊情信約條之道逋吏逋譯勿論已準捧未軍納竝置一律懸首館門然後庶戢來頭奸弊御史旣云定限不可輕施本律依卿所奏各別嚴飭限內準捧後狀聞否則亦令指名狀聞用法而聞御史言府使亦以限內當納爲言云今若以一包未納上聞是府使爲吏譯質言之罪無異於渠輩之作奸當於卽其地方絕島限已身定配以此嚴飭又啓言第五條令惠廳往復道臣從便擧行第六條倭館柴炭事到今加劃實爲難繼之道置之請以此嚴飭該僉使從之敎以追下納加劃事預劃又必有弊方便豈無其策倭使出來之遲速元無定限則隨時闊狹惟在有司與方伯措劃之如何先自今年條期於釐正也又啓言第七條營鎭能櫓軍事因御史言還罷未知利害之何如姑置之第八條水營船艙事令帥臣躬審便否狀聞後請稟處從之又啓言第九條金井山城事道臣親審狀聞以待稟處而爲先分付該府使之禁養樹木募入僧徒第十條梁山築堰事係是不可已之事黃山驛前坪修築申飭道臣使之一體擧行請期於完築從之又啓言第十一條各邑被災處蒙惠事另加申飭俾無失所之歎第十二條黃山驛弊事在自如必將生弊恐不可遽議也敎曰兵判曾經嶺伯陳之也兵曹判書鄭昌順啓言察訪到任則輒行點考收捧闕錢此所以數遞則有弊也此後一點後更勿點考之意定式施行好矣致仁啓言兵判所奏儘得捄弊之要矣從之又啓言第十三條善山金鰲山城事縮定界限必有委折道臣周審形便後善處之意請分付從之
정조 11년 · 강
命戶曹濫費申飭捄弊
정조 11년 · 목
領議政金致仁啓言戶曹諸般濫費不一其端云自今申飭巨細用下竝依定式釐正如有不可不變通者必令筵稟後擧行此後擅自闊狹者隨現重勘則可爲捄弊之道矣敎以卿言好令該曹依此相考稟處
정조 11년 · 강
命財用浪費更加嚴禁
정조 11년 · 목
領議政金致仁啓言我國財用固多浪費而所謂遞等例下尤爲怪駭內以戶兵曹外以藩閫多或至於萬餘金云無義之甚也不可不更加嚴禁也敎以出擧條申飭也
정조 11년 · 강
遞咸鏡監司李性源
정조 11년 · 목
領議政金致仁啓言北伯情理愍惻合有體諒之道故敢達敎以許遞今日議薦仍令今日政下批使之不多日內辭朝
정조 11년 · 강
召見宣川府使金益彬于重熙堂
정조 11년 · 목
予曰本邑自是邊上重地凡事惕念爲之且今以築筒事有査實之擧問于道伯從長處之仍敎曰武弁之最近密莫如別軍職把門所管尤何等至嚴則自渠輩有此不謹之擧謬例從他謬例放恣莫此爲甚以棍以拿焉逭重勘而非其時也姑從末減當該別軍職等施以譴罷之律別軍職旣非官職以兼帶樞銜捧傳旨該門在該營軍直所近處其子又叨本任爲其父者當在子則戒飭在把軍則約束期於無犯而縱子放軍門無防限該營把總等非不欲嚴處而聞其所供亦足爲說一則該將臣之罪二則該將臣之罪所繫不輕雖不索言此將臣事諺所謂用口無言者政是準備大抵嚴宿衛飭巡綽不在於別立善騎四探行跡該校事雖非大將所敎論以國體豈可處分於蟣蝨之徒當該大將推考知所警勵
정조 11년 · 강
開城留守閔鍾顯上疏請金川二南面及白峙鎭移屬本營賜批
정조 11년 · 목
疏略曰本府百弊厥有所自蓋壤地偏少民無所資生編卒散在外邑者强半此由於務本無地之故也若論營府之設處畿海要衝之地以一殘邑之地設大營門之規模兩陵之祭享客使之支供中江之開市武列之守衛軍校都試儒生課製皆倣藩臬體樣一年經用多至四萬兩而土地公賦軍保番錢不能當四分之一以是之故積弊層生所逋滋多彌縫沒策如欲及此圖所以一分矯捄之方惟有金川郡二面移屬本府募民耕作以爲屯田則土地之稅足補公用以言乎關防則所謂白峙鎭近接大興山城有猗角之勢今旣設大興山城屬之本營而無近鎭聲援則惡在其設大鎭置重兵之本意哉今若得二南面而亦移屬然後大興始可爲山城松都始可爲管理亟下臣章於廟堂二面及白峙鎭移屬本營事特令許施批以意謂下去後卽有陳瘼之擧尙未聞之頗以爲訝本府事勢之至於弩末非不爲念及今通變之擧在所不已疏辭令廟堂從長稟處
정조 11년 · 강
遞總管魚錫定李致中
정조 11년 · 목
敎曰總管中兼帶刑曹京兆堂上人員竝許遞
정조 11년 · 강
以李崇祜爲咸鏡監司備薦也
정조 11년 · 목
敎曰咸鏡監司使之明日辭朝
정조 11년 · 강
命卿宰罷削人竝敍用
정조 11년 · 목
韓光會李在簡吳載純李聖圭李敬倫
정조 11년 · 강
有政吏曹判書李▣參判金文淳兵曹判書鄭昌順
정조 11년 · 목
敎曰在外及未肅拜臺諫許遞政官牌招開政差出待下批牌招未下直守令使之署經○以李致中爲大司憲洪樂淵爲司諫李尙度爲掌令金遇國爲正言趙廷瓛爲玄風縣監鄭民始爲判尹李秉模爲刑曹參判李聖圭爲都總管吳火益元厚鎭爲副總管
정조 11년 · 강
命都事安廷瓛守令首先擬入
정조 11년 · 목
吏曹啓言今日政玄風縣監副望安廷瓛誤以趙廷瓛書入受點矣原望筒改付標臣等惶恐待罪敎以曾聞趙廷瓛與兪漢參爲最沈屈云而未及體諒昨年都政未免越點矣今番政點下認爲恭陵令趙廷瓛而姓字誤書至有此改付標之請卿難免不察卿則推考姓字勿爲付標官名付標以趙廷瓛使之肅拜都事安廷瓛則無端見漏不可聞亦久勤待守令窠首先直爲擬入
정조 11년 · 강
罷黜堤川縣監鄭東閔以安廷瓛代之
정조 11년 · 목
吏曹啓言堤川縣監鄭東閔以類中之症特敎之下不卽還任誠極未安本曹請推外無他罰何以爲之敎以罷黜其代口傳差出待下批明日辭朝
정조 11년 · 강
命內乘及宣沙浦僉使口傳差出
정조 11년 · 목
敎曰內乘朴基豊汰去其代令該曹口傳差出○平安監司李命植以宣沙浦僉使金重得罪狀令攸司御處馳啓敎以該僉使之代令該曹口傳差出
정조 11년 · 강
放定配罪人余孟孫權彧
정조 11년 · 목
因到配狀啓敎以與敎使間爲放送事分付
정조 11년 · 강
刑曹以罪人朴盛根羅州牧智島充軍啓
정조 11년 · 강
召見原任提學鄭民始于重熙堂
정조 11년 · 목
予命民始曰卿北來後連爲休息矣民始曰然矣予曰北關有弊瘼乎
정조 11년 · 강
命軍官金學祖等加資
정조 11년 · 목
原任提學鄭民始啓言臣之在任時軍器及城堞一新修補看劍樓改建樂民樓三間集勝臺一間竝新建而帶率軍官閑良金學祖本營將校折衝尹晋錫出身柳繼彭終始監蕫不可無酬勞之擧故敢達敎以特爲加資
정조 11년 · 강
命咸鏡監司李崇祜一兩日內辭朝
정조 11년 · 목
敎曰營務之曠廢不但可悶分等時急北伯一兩日內辭朝
정조 11년 · 강
遞判尹鄭民始以李文源代之
정조 11년 · 목
敎曰未肅拜京兆堂上許遞前望單子入之
정조 11년 · 강
命漂人入送咨文撰出轉致北京
정조 11년 · 목
備邊司啓言卽見平安監司李命植狀啓則以爲異國人三名漂到於宣沙浦椵島而見其問情則俱是鳳城所管地方漁採船之漂流者船隻旣已破碎固當從旱路領送而問情時從陸與否初不擧論譯學朴來行從後嚴勘漂人護送時擧行凡節令廟堂稟旨爲辭矣依前例令灣府譯學領護入送於鳳凰城所持物件一一從便輸致之意分付該道道臣不善問情之譯學事過後從重科罪咨文令槐院撰出下送灣府傳給鳳城將請轉致北京允之
정조 11년 · 강
備局以關東災實分等狀覆啓
정조 11년 · 목
備邊司啓言原春監司金載瓉災實分等狀啓旌善等四邑置之尤甚原州等十四邑置之之次蔚珍等八邑置之稍實仍以爲允給災四百五十結外二百四十九結九十二負七束特許加劃田穀擧皆告歉元畓災外田災二百四十九結六十負八束又爲加劃竝請令廟堂稟旨分付矣其一舊還稍實八邑只以丙午停退條捧納事也其一田米唐米粟尤甚邑折半之次邑三分一稍實邑四分一以他穀換捧事也其一橫城元還唐米七百八十三石零依原州例限折半相當穀準折換作事也其一杆城移轉田米三百八十石以大米換捧事也其一洪川均廳納免稅米二百石代錢上納事也其一尤甚之次邑勿定配所事也其一推奴徵債嚴防事也田災不可容易許施置之田米唐米粟代捧事尤甚邑三分一之次四分一稍實邑五分一代捧待明秋還作本色橫城唐米杆城移轉田米換作事依所請施行洪川稅米代錢事只令今年代納勿定配所及推奴徵債嚴防事請竝依施允之敎以田災事雖非法典所載木道素多田穀又被災傷一例防塞能無白徵之患更令道臣精約棑比一一親執均俵後數爻刑止使之狀聞
정조 11년 · 강
命武監金鎭芳嚴治次保放
정조 11년 · 목
巡廳以犯夜人武藝別監金鎭芳執捉啓敎以待用棍嚴治次保放
정조 11년 · 목
予命豊之曰左承旨處諭以諸執事佾舞摘奸後一一檢飭仍往獻官所傳以今年一未親行將事祭儀凡節各別申飭無或欠潔事分付以來
정조 11년 · 강
召見大臣以下于誠正閣領議政金致仁右議政兪彥鎬有司堂上徐有隣李秉模
정조 11년 · 목
予曰松留下去後意必有疏請之擧而其疏果至矣將何以處之致仁曰此非猝乍間可議定矣予曰二南面旣難割屬則使之鑄錢何如致仁曰此亦恐不可遽議矣予曰鑄錢外又有他道理乎致仁曰捄弊之策則二南面割給也鑄錢也松面面割給也此外無他道理矣予曰若割給二南面而金川永爲革罷則何如致仁曰不可遽議革罷也予曰松都弊端至於如此而江華則不然何故也致仁曰江華則專以米爲用故無他弊端松都則以錢爲用故流弊至此矣予曰惠廳堂上不備凡事苟報誰可爲之者前戶判何如耶致仁曰似好矣而左相例兼惠廳都提調恐有嫌礙矣予曰此似有勿拘之舊例矣彥鎬曰趙曮爲惠堂時洪奉朝賀方帶首相不以爲拘矣予曰考之惠廳謄錄則可以知之承旨出去謄錄册持入予命致仁曰卿之登科在何歲致仁曰戊辰年御容模本成後慶科也予先朝八旬後御容模本卿嘗仰瞻乎致仁曰未得仰瞻且今奉安於何所耶予曰欲於永禧殿以此本奉安而因模本上題寫有拘礙之事今尙奉安於櫃中矣予曰西伯病狀果何如卿等有所聞否有隣曰痢症不輕其子下往云矣予曰李文源加資若還收則何如向時右相則以爲不可云矣致仁曰右相所奏言則是矣予曰大臣遭改正而亦有還爲禮判者加資還收似無不可且一人用捨在朝廷關係不小而李文源則因此不得任使便同枳塞豈不可悶如徐判府伊時亦不受賞典至於同時加資諸人之將來處義雖不知知豈無區處之道乎致仁曰若自上還收則似無不可矣予命趙鎭宅曰邑誌修整今至幾何鎭宅曰各就二大邑先爲起草而亦未了訖今此持入平康邑誌亦是舊本矣予曰舊本則上納名色不爲載錄新本凡例則凡出於民而納於京者勿論大小某某名色一一條列予曰向日欲見奉朝賀而日寒未果欲於數日內一見之矣予命致仁曰奉朝賀非近時人言語悃愊不修邊幅近來數次引見而凡諸奏對殆若常常見之者致仁曰向時以李萬運處紙筆墨自惠廳給之則似好故敢達矣予曰依所奏爲之可矣有隣曰如柴油等物亦不可不給此則無甚大段而書寫又將八十餘人云此最難處矣予曰能書書吏須勿定給此亦弊端不少矣有隣曰李萬運所出草本卷數幾至百卷而全是暗草姑先寫出一件後又當寫出御覽件若不定給能書則不可不雇人寫出所費亦當不些矣予曰不必寫二件一件寫出後下送兩南等處寫之則似好矣致仁曰李萬運若爲閑司復職則仍用本司吏屬寫出似最便好矣予曰卿言好矣今適有窠使之調用仍於閑司多書吏處相換可矣
정조 11년 · 강
給平康縣燒戶恤典
정조 11년 · 목
領議政金致仁啓言原春監司金載瓉狀啓平康縣崔道京家失火民戶驛村六十七戶及倉舍庫間二十六間燒燼人物致死二名各穀被燒九百九十五石零矣倉舍數十間自本縣今方改建而此外五十餘間不可不待明春始役被燒民人今雖拔例存接還上徵捧其勢末由竝令廟堂考例稟處該倉監色庫子今方照律科罪該縣監趙重鎭不能禁飭之罪令攸司御處爲辭矣被燒各穀特許蕩減燼餘穀分三等除耗減斗分給事亦爲許施倉舍五十餘間所入財力有不可專責於殘邑常賑耗折米七十石劃給使之待明春始役被燒民戶所受還上停退燒死二名恤典卽令擧行該倉監令本道嚴査重究該縣監重推請分付從之敎以被燒之如是夥然聞甚矜惻當寒仳離之狀如在因中燒死人如有身米布特爲蕩減被燒民戶元恤典外別給米包身米布亦竝停退嚴飭邑宰斯速結構畢奠接後形止卽爲狀聞事分付
정조 11년 · 강
命江華移轉米方便換貿
정조 11년 · 목
領議政金致仁啓言江華留守趙鼎鎭狀啓今年年事島陸無間而更添移轉米二千二百石代錢則近二萬兩貿糴爲弊島民誠甚可悶今春移轉米代錢令廟堂更爲稟處爲辭矣二千石之數不至甚多方便換貿期於充上之意請分付從之
정조 11년 · 강
命政府藥房一窠令兩醫司定送一窠依前久任
정조 11년 · 목
領議政金致仁啓言政府藥房二窠屬之醫司未免太過一窠則仍令兩醫司輪回定送一窠則還屬方外依前久任司爲兩便如是定式似好從之
정조 11년 · 강
平安監司李命植疏陳病狀辭職賜批
정조 11년 · 목
批以重任何可輕解卿其勿辭調理行公
정조 11년 · 강
命前縣監李萬運後日政調用
정조 11년 · 강
命慶尙監司金光黙越捧十等
정조 11년 · 목
備邊司啓言慶尙監司金光黙災實分等狀啓梁山金海兩邑置之尤甚咸安等三十一邑置之之次河陽等三十八邑置之稍實仍以爲元劃災五千八百結外七千結特許加劃各項條件後錄竝令廟堂稟旨分付矣其一稅大同作木邑以純錢收捧事也其一尤甚邑新還分數停退不敢仰請而至若之次邑以相當穀代棒事也其一各山城當棒穀限折半仍留平倉事也其一推奴徵債防塞事也分等依狀請施行災結加請限一萬結許劃身軍布各衙門軍門竝許純錢訓局保布尤甚邑全數代捧之次稍實邑限折半本邑輸納田稅代捧初無是事大同純錢亦罕其例該道臣重推此一款置之新還停退之請置之舊還徵捧尤甚二邑許令勿捧新還代捧尤甚邑限折半之次邑限四分一以相當穀準折代捧待明秋還作本色城餉留捧事推奴徵債防塞事請竝依狀請施行允之敎以何論俵稅亦何論分等方伯潔己守令畏法使朝家懲貪之典行於兩南然後始可議及於似此年例應行之事大抵初元法令卽懲貪二字近者紀綱豈但曰解弛所謂冒犯者必皆別鑽倖竇反獲暗地償勞之效年復年來弊上生弊奸日益滋貪日益熾比之丙申以前可謂百倍甚焉然而尙未誅一墨守無怪乎人不知法今年年事豐歉易混災實相錯凡係妨民害民之政尤當惕念禁斷先以此意第又申飭行會於兩南伯處俾各先自惕畏以關以面別加嚴束列邑長吏期有對揚之實效雖以俵災一事言之若不克湔前秋湖西之恥昏曚變爲蘇明又使邑宰替竄相續則如許道伯謂之有亦無亦可也且聞沿邑水損處成一滄柔匹夫匹婦一把一束之微吏緣爲奸惠未下究則其爲罪昏矇等耳自本司更加飭諭停退事尤甚邑尤甚面里新還三分一停退尤甚邑及之次邑被災面里舊還停退代捧事尤甚邑依施之次邑被災面里以三分一代捧至於稅大同木作錢事結語論請頗雜人事似異於錦伯之通同直請大體壈事體則無甚異同別具狀本或上章陳請可也焉敢以無於例之事憑藉一時特敎續續冒陳乎若此則道伯廩餼使邑宰自斷剋削可乎行般道理尙如是昧然豈非朝廷之羞恥此道伯意謂不若前錦伯之太疏闊以今擧措推其事爲將無同矣重推失之太寬而大抵方面重任不可輕遞責勵則庶或知改爲先越俸十等又敎曰備局草記中訓局保布代錢之次及稍實邑以折半代捧事稟處而更令道伯細量事勢勿拘折半或三分一或全數依前下敎量宜擧行後形止狀聞事分付雖以事體有所飭諭苟益於民何拘常貢大同作木邑尤甚處特許全數代捧如可辦納處依訓局保布例擧行事一體分付
정조 11년 · 강
備局以全羅監司沈頤之災實分等狀覆啓
정조 11년 · 목
備邊司啓言全羅監司沈頤之災實分等狀啓全州等十四邑置之之次羅州等三十九邑置之稍實仍以爲地部劃下災六千六百結外不足爲二千二百九十七結十三負三束特許加劃後錄諸條竝令廟堂稟旨分付矣其一各樣舊逋奴婢身貢指徵無處者限明秋停退事也其一推奴徵債防塞事也分等依狀請施行加請災結特許準劃舊逋奴婢身貢停退竝與推奴徵債請依施允之敎以各樣舊逋奴婢身貢無論內奴寺奴驛奴亦無論他道竝停退事分付諸道大凡不擾二字最爲懷保之先務歉年姑舍是値此稍稔尤豈放忽某事某事雖不指的下敎以今國綱安知其人人畏法若使道伯守令膠守恒廩不敢萌心於剋割小民之事則吾民可以庶幾近有一二繡衣之行荏柔者太荏柔生疏者太生疏前誤後誤徒貽羞恥此蓋無奉使之才而栍邑數多反致僨誤故耳來頭抽栍一二邑不時差遣勿令出道以爲潛往潛來之地今此敷示出於刑期無刑之意及其現發之後決不可只用閔慶世沈基泰之律以此意令廟堂措辭行會諸道一體嚴飭前此以不法守令之摘發論啓申飭果何如而祗受狀啓跋尾則曰云然及觀伊後擧行未聞有摘發一邑宰論啓一鎭將之擧豈邑邑鎭鎭皆得人而然乎不然則是自道伯欺朝廷藩臣得此欺字之目果敢安於心乎以此一體嚴飭
정조 11년 · 강
召見忠淸監司洪檍于誠正閣
정조 11년 · 목
辭陛也○予曰方面何莫非重任而至於湖中與他道有異況當數遞之餘必多蘇弊之政莅任後凡事各別飭勵可也至若民生之安業守令之藏否惟在道伯之如何今兹特授意有在焉自在宮僚已有知遇之故耳必使久任然後可期矯弊卿須悉心爲治以紓南顧之憂也檍曰叨此不敢當之職不勝惶悶矣予曰湖中素稱士夫之鄕而今則人心不古便至難治此無他鄕無矜式之士爲道伯者亦不能善爲故耳卿須下去以誠朮治先務慰安之政又悉詗察之道雖一夫一婦各得其業以爲安集之地也檍曰莅任後卽當宣布德意使民人各得安業以爲報效之道矣予曰卿須悉心爲治也今於莅任之路有歷省處乎檍曰臣之父母墳在全義地故方欲歷省矣予曰卿之今行可謂錦衣還鄕而亦多見久阻之故人先詑恩榮仍留安頓之意檍曰當依下敎爲之矣予曰卿之三代俱爲錦伯云耶檍曰然矣
정조 11년 · 강
以李集斗爲吏曹參議前望也
정조 11년 · 강
命前縣監李萬運敍用
정조 11년 · 목
吏曹以萬運方在罷散啓敎以敍用
정조 11년 · 강
惠慶宮進服加減歸脾湯命前方中加陳皮一錢十貼製入榻敎也
정조 11년 · 강
召見咸鏡監司李崇祜于誠正閣
정조 11년 · 목
辭陛也○予曰北伯與他道有異不可放心處矣況又數遞之餘必多疵弊之政卿今下去非不知善處而益加愓念爲之也崇祜曰實無勘承之望不勝悚悶矣予曰於北道事有何稟處乎崇祜曰聞北關稍登南關告歉云南關舊還停捧間待到營欲爲狀啓矣予曰本道舊還分排爲幾萬石而昨年末捧邑果是何邑耶崇祜曰鏡城一邑云矣予曰此傳敎先卽行會雖深北之民無或未及知之歎可也頃聞前前北伯言北關民人不識王化率多難治云卿今下去慰諭民心宣布德意俾知朝家隱恤之澤使南北之民各安其業守令中如有不法者無惜遞罷也崇祜曰守宰賢否惟在廉貪二者矣予曰還穀聞有分剩云事甚可怪以此之故民邑俱殘不可不一番矯弊矣崇祜曰此外又有留剩之弊云尤極怪駭矣予曰北邑自來凋殘守令輩皆以此等物作爲應食之資致有如許之弊今若除出常賑耗條以給守令則可矯其剩弊耶卿逢見守令試諭此意也崇祜曰當詳諭矣予曰三甲殆至難保之境邊將輩侵漁民人而然耶崇祜曰然矣予曰當初設置權管爲禦野人而今則古今異宜如有省減之道詳探物情以爲狀聞也崇祜曰如非要害處減革無妨矣內奴婢弊近益尤甚云此等事亦須另念也崇祜曰臣稔知此弊矣予曰三防谷事未知何如矣崇祜曰此路廢塞則民皆難之
정조 11년 · 목
敎曰今聞北伯言本道舊還分排之數如關西云西北之年事與民戶旣不相當且聞道內所在舊還鏡城一邑外皆非昨年未捧今年諸道舊還多從昨年條本道豈可異同若待分等時狀請深北頒令必有後時之歎本道舊還時許停退使各專意當年條民得以息肩大抵今年年事稍幸免歉新舊幷督勢必末由領令而還令徒滋奸僞今玆先期下敎出於惠欲下究之意令廟堂申飭行會
정조 11년 · 강
命承文院謄錄印役從近爲之
정조 11년 · 목
敎曰承文院謄錄聞已畢校正云而北伯以句管之人今已辭陛印役不可不從近爲之該院都提擧知悉俾卽蕫飭竣事
정조 11년 · 강
命未下直守令邊將當日辭朝
정조 11년 · 목
敎曰近來官職無論大臣重臣處義之過分數未出場者固多矣近於屑越徒損體例未有甚於京兆尹肅單之降資書呈也許令捧入已示不固拒之意況重臣異於庶僚則如是而更迫於所辭之階殊非禮使之義古人猶以大匡還拜正卿而行公者特準所懇以資憲施行事令該曹知悉今無所執之可言判尹李文源牌招察任
정조 11년 · 강
命冬至侵齎去事目釐正後載錄
정조 11년 · 목
禮曹以冬至使齎去事目以此分付啓請敎以帶去事目卽一法書務宜簡而宜行前後禁條重出或雜錄不可不釐正令廟堂就此事目可以合條者合條可以刪去者刪去重出則從後錄各段懸註年條逐一釐正啓下後更自本曹載之謄錄每年依此遵用
정조 11년 · 강
備局以開城留守閔鍾顯疏辭覆啓
정조 11년 · 목
備邊司啓言觀此開城留守閔鍾顯上疏則金川大小南面白峙鎭移屬本營矣白峙之移屬二南面未屬之前姑無可論以此意請分付敎以本府事勢之至於弩末豈待守臣疏陳而知之月前至遣備郞圖來土地形便而大臣持難之意亦有所據姑且留中未及判下觀此回啓釐正之請認出不得已第令依此施行而剋減而已無補益則難保其所減準不足未頭生財之方更加講究追後稟處債殖之爲松民切困之弊上下所共知守臣之銳意革弊意非不好不但以弊易弊爲可欠不以事狀陳聞朝廷旣被譴罷之典則其後守臣之續革新弊亦不關由其心則因可取其迹則無彼此見此疏辭意謂一體論罪而及見回啓漏却此一款大抵創商稅雖不上聞蕩積債旣有論勘則朝家之所知債與稅無間其創其罷各主已見畢竟救弊輒徹朝家朝家雖多事誠欲不屑爲此下行之擧當該罷稅守臣依蕩債守臣例施以譴罷之典僚審自僚審廟堂自廟堂僚審爲僚審隱不念廟堂之事體已是大不察近來行會跋辭煩而不簡從又間有外題說話此等事亦煩飭敎有司之責固如是乎當該有司堂上亦爲罷職以懲來後
정조 11년 · 강
領議政金致仁陳箚自引賜批
정조 11년 · 목
箚曰臣伏見松留疏本回啓判下有該守臣有司堂上罷職之命不勝悚蹙之至凡廟堂覆奏堂上雖起草命意則大臣授之不察之罪臣實爲首乞降威罰批以回啓事外多有不職之端有譴罷之擧矣卿旣以此爲引有司堂上譴罷事分揀卿須安心勿辭視事仍命遣史官傳諭
정조 11년 · 강
左議政李在協右議政兪彥鎬聯箚自引賜批
정조 11년 · 목
箚略曰因府堂被譴首相至有引箚之擧臣等亦不敢晏然凡覆奏文字例皆輪示而矇未可否臣等之失亦難自恕乞降威罰批以譴罷反汗無可引咎之端卿等安心勿辭視事仍命遣史官傳諭
정조 11년 · 목
以吳載純爲刑曹判書洪秀輔爲刑曹參判李文源爲同經筵洪秉纉爲同春秋李性源爲同成均
정조 11년 · 목
予曰戶曹査出事從速釐正成出節自俾無更復如前之弊爲可矣予曰濟州判官瓜滿代今日政差出事分付
정조 11년 · 강
平安監司金履素疏辭新除藩任賜例批
정조 11년 · 목
以李性源爲知經筵金鳳吉爲濟州判官
정조 11년 · 강
召見承旨沈豊之于熙政堂
정조 11년 · 목
予曰俄者醫官診脈後何如云耶豊之曰宜用達生散而人蔘代入沙蔘進御則尤好云矣予曰尙此遲緩似是早服達生散之致矣而今用一二貼後更入人蔘用之好矣
정조 11년 · 강
領議政金致仁陳箚自引仍乞遞賜批
정조 11년 · 목
箚略曰臣之老昏極矣沈晋賢之疏危險憯毒無復餘地而乃於促敎之下瞥地看過不能領略冒登筵席至今悚懍噫臣之當去久矣而只緣誠切等待不敢告去竟至於此矣乞遞臣職批以予爲卿之苦心察影杜漸不嫌其臆逆在卿容物之度勿撓勿奪勿或深看實爲目下彈壓之要方何不深念此箇事理望須安心卽起視事仍命此批答遣史官傳諭
정조 11년 · 강
命東萊逋欠未捧狀啓還送
정조 11년 · 목
東萊府使李敬一以逋欠米木限內不得準捧馳啓敎以觀於繡啓聞其筵奏已以去晦內畢捧定限云則到今但當以畢捧形止狀聞豈敢區別捧未捧煩徹朝廷乎該府使當按法勘斷特以未收殺姑不處分此狀啓還下送畢捧後形止狀聞後府使以下勘罪一款令廟堂稟處
정조 11년 · 강
命中宮殿進御加減達生散三貼製入榻敎也
정조 11년 · 강
召見戶惠堂及有司堂上于誠正閣戶曹判書徐有隣宣惠堂上李在簡李文源有司堂上李秉模戶曹正郞鄭東敎尹光心宣惠郞廳金思義
정조 11년 · 목
予曰奴婢案及免稅抄出册子昨已覽閱而只憑此册未可以究竟矣僉曰然矣予曰所謂宣頭案無異鬼錄至有二百歲或過百歲者此豈眞箇收貢者乎旣不收貢而猶不頉下者何也在簡曰恐有虛實相蒙之弊矣予曰定其年限頉下似好矣在簡曰恐有冒年之慮矣予曰卿言似然使各該本官窮檢存拔何如有隣曰一自比總之後守令初不照管只令頭目捧貢以納故故頉尤難矣予曰其中亦豈無奸僞乎在簡曰實無善處之道矣予曰給戶軍亦何以爲之乎在簡曰貢案名色中以雜物備納者特許給矣予曰雜物以錢代捧則民皆不願乎在簡曰別無不願之事矣予曰給復則兩西咸鏡道最多乎有隣曰然矣予曰選武軍布以何捧上乎在簡曰此則從自願捧納矣予曰所可矜者兵曹雇立軍而其所上下木極爲麤劣以錢給之則好矣予曰螺篆用於何處乎郞廳奏之思義曰用於勅行云矣予曰濟州則雜物何以爲定耶有隣曰以土產物貢甚好矣予曰十宮房免稅結中三宮房不能推食云使之推給好矣寺位免稅亦皆推食云乎有隣曰京寺則雖外方推食而外方寺恐不推食近畿之稅矣予曰某某處結數何以爲之乎有隣曰捧置於別庫矣予曰前日則其數多至五六百結而今何只止六十結乎此則屬之內需司可矣益安大君房結數其子孫能推食乎承旨洪仁浩曰其子孫推食免稅於驪州云矣予曰給復雜物奴婢貢三件事卿等出去詳問後從後稟處予命文源曰趙判府事病狀何如文源曰自昨日少有差減之勢云矣
정조 11년 · 강
命戶曹積置宮結送于內需司
정조 11년 · 목
敎曰某某處宮結之度支終不出給不成事理此非屬公之物寧或取用於經費別處積置尤無意義似此等處宮結之不給者自今送于內需司句管旣屬內司之後非外廷所知今日內移屬內司此無異於補內需之用所重自別直以內需司莊土例爲之事分付
정조 11년 · 목
敎曰糴政方殷此時守令曠官可悶未下直守令及差使員上來守令雖値齋日皆令明日辭朝
정조 11년 · 강
遣承旨詣宗廟景慕宮毓祥宮延祐宮懿昭墓奉審摘奸以來
정조 11년 · 강
遣承旨詣永陵奉審摘奸以來
정조 11년 · 강
遣承旨詣永祐園奉審摘奸以來
정조 11년 · 목
予曰獻官皆爲入來而已爲傳香乎如未及傳香更待下敎爲之
정조 11년 · 목
予曰左副承旨何當還來耶衍德曰三更間似當還來而曺允大出去時以爲留宿於畿營待開門入來云矣予曰留宿中間事涉如何矣仍下標信曰金虎門敦義門留門奉審承旨入來後還閉事分付
정조 11년 · 강
領議政金致仁陳箚請月食救蝕移設崇政殿庭賜批
정조 11년 · 목
箚略曰今月十六日月食將按禮伐鼓於朝救蝕矣當此顒祝靜竢之時喧鬧於咫尺之地殊非所宜伏乞特命移設於崇政殿庭批以箚辭當問于他大臣處之矣仍命此批答遣史官傳諭
정조 11년 · 강
給宿衛軍兵恤典
정조 11년 · 목
敎曰數日寒威折綿雖以重裘擁爐深處燠室猶患其觱烈言念宿衛軍兵之寒凍寧不悶隣今夜特遣摘奸遍察各處果有絮不蔽體尙着祫衣者至於六十名之多如是而寒屯能無奄殊之慮乎聞來極甚惻然抄來擧案啓下卽令兵曹入直堂上知悉待開門分付各該營量給綿與布俾卽庇身推此反隅三軍之類此者可知其不勝指僂而旣難博施則惟今處分出於投膠之意也此後極寒之時入直堂上躬審衛士或如此類申飭該軍門隨卽周給形止以聞仍爲定式施行事一體分付兵曹
정조 11년 · 강
命柑製當臨時下敎
정조 11년 · 목
敎曰貢柑雖已來到適値坐齋十六日以前有難試取且古例柑製必皆當日出令過齋後當臨時下敎預令成均館知悉
정조 11년 · 강
拿處吏曹郞廳曺亨壽
정조 11년 · 목
承旨洪仁浩啓言今日拜謝只有一守令下直餘皆追到肅單雖不得不捧入而成命之下不卽知委致此稽滯吏曹堂上請推考從之敎以入直郞廳拿處
정조 11년 · 강
遣承旨詣宗廟景慕宮奉審摘奸以來
정조 11년 · 목
內醫院啓言進上煎藥今方監劑而所盛砂盒比前極小屢次申飭大盒終不進排事體誠駭然當該司饔院官員拿處該吏請嚴勘敎以在前則各種砂器皆有用後還下之規筵稟定奪不啻丁寧近來則此規掃地一入本院便歸烏有雖使廚院月造萬種日貿千竹將不勝其支當以是之故莫重御藥封入之器猶令還下而還下者又皆消瀜於本院若此而又必侵責於廚院至有草記之擧一則本院之罪二則本院之罪大抵醫官與院屬亦吾民以朝家一視之澤寧或偏憎而究厥所爲罔非罔赦甚至此等微細之事從中作梗慫慂卿等致有此煩徹之擧事之痛駭莫此爲甚況廚院均是都相衙門均是御供衙門卿等之如是凌踏其可成說乎都相卿則無論此事他事不欲雌黃而提調卿則近日飭敎何如而不緊草記無難書呈亦極未妥矣砂器苟艱之罪自有作俑之人何諉他司掌務官及院吏以廚院官吏所請律施行
정조 11년 · 강
命中宮殿進御加減達生散二貼更爲製入榻敎也
정조 11년 · 목
予曰扈衛廳草記紙品太厚依他營門例爲之事分付衍德曰明日救蝕節次何以爲之乎予曰領相箚批有問于他大臣處之之敎使禮曹問詳草記
정조 11년 · 강
命承旨曺允大等拿處吏判李▣重推
정조 11년 · 목
政院啓言在院承旨處問啓事命下矣問于曺允大洪仁浩處則以爲申牌未到之前院隸徑呼軍號而臣等全未致察有此無前之事惶懍震越云矣敎以申前一刻呼軍號前所未聞之事雖諉於院隸安知非承宣之欲爲早退致此先呼此問啓勿施其委折卿其更爲査實問啓果是院隸之所爲則當該實注書拿處也又啓言問于曺允大等處則以爲申時軍號例呼於檢漏官來到院中之後而今日院隸見吏曹假郞廳誤認以檢漏官經告軍號未察之罪不知所達云矣敎以然則問啓之前何不據實稟啓仍請待罪乎職在近察如是周遮事之駭然反有甚於經告軍號當該承旨等爲先拿問處之待開坐時捧傳旨雖以吏兵曹郞官言之徒仰院隸之口莫重入啓之省記軍號不當呈而呈當該郞官亦爲拿問處之不能檢飭之吏曹判堂兵曹入直堂上從重推考卿則雖不仕進本院旣在闕中又忝長官難免不察之責亦爲推考
정조 11년 · 강
飭奎章閣奉審闕稟
정조 11년 · 목
奎章閣以日次奉審啓辭全然忘置啓敎以再昨旣闕問安之稟昨日又闕奉審之稟使人大慚用口無言
정조 11년 · 강
命趙慶國定配收贖
정조 11년 · 목
刑曹以內醫院書員趙慶國安岳郡定配啓敎以定配收贖
정조 11년 · 강
召見承旨沈豊之洪仁浩于重熙堂
정조 11년 · 목
予命記事官金祖淳曰丕闡堂墻垣頹圮處爾果詳爲看審乎若是過多因今年霖雨而致之乎祖淳曰已多圮墻而今年尤多云矣予曰若欲修築則貢人之弊誠不些可悶矣予曰昨日申前呼軍號緣何致此仁浩曰不勝惶悚矣予曰檢漏官則自建陽門來假郞廳則自肅章門來不難分別下隸則雖或不知院吏亦何不致察乎誠可怪矣予曰泮儒多少何如祖淳曰百五人矣予曰丕闡堂旣未及修補不可設場以明倫堂設行則似有狹窄之患矣
정조 11년 · 목
敎曰柑製親臨近固罕爲今番因坐齋以致多士之遲待明日當親臨頒柑方外儒生一體應試事分付又敎曰明日處所集春門爲之
정조 11년 · 강
命明日殿座時別雲劍外侍衛以入直擧行
정조 11년 · 강
命月食救蝕依領相箚施行
정조 11년 · 목
禮曹啓言問議于諸大臣則左議政李在協以爲救食之必於正殿可見禮意之嚴重而今此移設他闕之議當此顒祝之時或有喧鬧之慮云領府事鄭存謙以爲移設實爲得宜云判府事徐命善以爲同是殿庭別無彼此之殊云領敦寧洪樂性以爲擧行斷不可已云判府事李福源以爲明政殿設行似或爲便云金熤以爲移設空闕恐或未安云趙璥病不得獻議云諸大臣之意如此請上裁敎以金判府之議卽大經大法李判府之議亦權中之經而向於領相箚以問大臣爲答者予亦有別般商量近以此事慈殿下敎不啻縷縷欲於明政殿行之慈敎亦屢屢慈敎頒示外庭非不知不可而今則過加用心正殿則一也順承爲當依領相箚語施行
정조 11년 · 강
遞大司成尹師國以申大升代之
정조 11년 · 목
政院以師國懸牌闕外啓請重推敎以旣有實病則勢難行公許遞前望單子入之待下批牌招使之入泮檢飭
정조 11년 · 강
遞弘文提學鄭民始
정조 11년 · 목
敎曰未肅拜弘文提學許遞新除授大司成之尙不出肅事甚未安牌招申飭行公
정조 11년 · 강
命大司成申大升更爲牌招
정조 11년 · 목
因大升再牌不進敎以此傳旨勿施催促肅謝又因牌不進敎以更爲牌招違牌勿爲呼望
정조 11년 · 목
政院以大升懸牌闕外啓請重推敎以現任非病窠則有除輒稱病此何事體意謂以情勢引義聞承宣言雖云有實病安知非情半病半仍稱實病乎今日雖以救蝕事姑不就寢徹漏不遠而以泮長去就如是酬應由前由後大關國體行大司成申大升茂朱府使除授當日辭朝時任府使遞付京職又敎曰茂朱府使明日入侍
정조 11년 · 목
予曰月光今已復圓乎仁浩曰然矣予曰大司成有何實病耶仁浩曰素有脚部不仁之症近來添劇云矣予曰向遭人言後供職乎仁浩曰向叨承旨之任數日行公矣予曰兼因此事以爲引義乎仁浩曰似然矣予曰茂朱府使斯速肅謝事分付
정조 11년 · 강
命救蝕後承旨復命退去
정조 11년 · 목
敎曰今將復圓救蝕罷後進去承旨復命後退去
정조 11년 · 강
命開留閔鍾顯越俸三等
정조 11년 · 목
敎曰今因摘奸史官回奏之言聞之丕闡堂墻垣頹圮處殆近六十間無棘圍則勢難設場云若此則來頭設場又當更費貢人之弊年前新築後若能時加察飭則豈有是也且聞頹圮在於近年云近年久任者惟開留一人而已士習固無論似此節目間修護之事亦不免毁畵之歎至以不得設場煩徹朝廷責成之意果安在哉當該大司成閔鍾顯爲先越俸三等行公館堂亦爲推考掌務官不能檢飭之罪亦不可置之問名拿處原窠昨年因備局覆啓有所定式之處分則尙不擧行亦極駭然後日政作窠依定式擇差事分付銓曹
정조 11년 · 강
命注書金孝建吏曹假郞廳閔升龍兵曹佐郞李益洙開坐時捧入
정조 11년 · 강
來正月社稷祈穀祭命親行
정조 11년 · 목
禮曹以來正月初八日社稷祈穀祭請遣大臣攝行敎以謹當親行矣
정조 11년 · 강
御集春門設柑製仍召見茂朱府使申大升讀劵官李在協鄭昌順李秉模對讀官李時秀李勉兢洪義浩趙鎭宅